Diari Oficial de la Generalitat Valenciana


Sumari del DOGV 5789, del 20-06-2008 (2008/7662)

ACORD de 23 de gener de 2008, de la Comissió Territorial d'Urbanisme de València, relativa a la modificació número 11 del Pla general d'ordenació urbana del municipi de Carcaixent.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   5789

Data del DOGV
:   20-06-2008

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2008/7662


Data del document
:   23-01-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Carcaixent
    * pla d'urbanisme

ACORD de 23 de gener de 2008, de la Comissió Territorial d'Urbanisme de València, relativa a la modificació número 11 del Pla general d'ordenació urbana del municipi de Carcaixent. [2008/7662]  
En relació amb l'expedient remés per l'Ajuntament de Carcaixent referit a la modificació puntual número 11 del Pla general d'ordenació urbana del municipi (ampliació de la xarxa primària viària RPLV-3), destaquen els següents antecedents i fonaments jurídics:  
Antecedents  
U. Tramitació municipal  
La modificació pretesa es va sotmetre a informació pública mitjançant edicte publicat en el DOGV núm. 5346, de 14 de setembre de 2006, i en el periòdic Levante-El Mercantil Valenciano, de data 10 d'agost de 2006. Transcorregut el període d'exposició pública, durant el qual no s'hi van presentar al·legacions, el Ple de l'Ajuntament, en data 26 d'octubre de 2006, va aprovar provisionalment la proposta de modificació puntual número 11 del Pla general d'ordenació urbana de Carcaixent i va acordar remetre l'expedient a la Comissió Territorial d'Urbanisme per a la seua aprovació definitiva.  
L'expedient té entrada en el Registre del Servei Territorial d'Urbanisme en data 16 de novembre de 2006.  
Dos. Documentació del projecte  
El projecte consta de memòria informativa i justificativa i plànols d'informació i ordenació. Tota la documentació es presenta degudament diligenciada i visada.  
Tres. Objecte  
L'objecte d'aquesta modificació puntual és ampliar de 12 a 20 metres l'amplària del vial de la xarxa primària RPLV-3, als trams nord (UDE-6) i sud (sector núm. 3).  
- Justificació de l'ampliació:  
El vial que es proposa ampliar pertany a la xarxa primària de dotacions públiques (RPLV-3). Inicia el seu traçat en el nuc nord-est de la població, que uneix el carrer Gandia, la ronda nord, la CV-570 i aquesta ronda est objecte de la modificació. En el Pla general actual aprovat per la Comissió Territorial d'Urbanisme de València en data 28 de maig de 1998, aquesta intersecció o nuc no queda degudament resolt, perquè la ronda est no connecta adequadament. Per tant es proposa suavitzar el gir de connexió mitjançant una revolta de radi ampli que obliga a deixar fora d'ordenació l'última casa del carrer Gandia i una punta d'alineació proposada en l'ordenació detallada per a la UDE-6 en el Pla general.  
Sense modificar l'àmbit de la UDE-6, s'amplia el vial RPLV-3 cap als murs del recinte poliesportiu, qüestió que no l'afecta, excepte un xicotet cartabó al sud-oest de la pista esportiva, en el qual hi ha construïda una caseta de xicotetes dimensions.  
El traçat que continua dins de l'àmbit del sector núm. 2 Maragua és continuació de l'anterior i es reflecteix en el Pla parcial de millora del sector Maragua. No s'inclou en aquesta proposta de modificació.   
L'últim tram del vial que s'amplia comença en el sector núm. 3 Gaianes. Aquesta ampliació ha provocat la reculada de totes les alineacions de les illes de cases edificables d'aqueix sector cap a l'oest, amb la consegüent reducció de l'edificabilitat.  
Aquesta alteració de les alineacions està determinada, al seu torn, pel traçat de les desviacions dels barrancs denominats Venancio i Sant Antoni en el projecte realitzat per la conselleria d'Infraestructures. Aquest projecte respon a les determinacions que s'estableixen en el Pla especial de protecció contra inundacions de Carcaixent aprovat definitivament en data 5 de desembre de 2003 per la Comissió Territorial d'Urbanisme de València.   
El Pla especial de protecció contra inundacions de Carcaixent estableix literalment en la Norma 9 amb la rúbrica Canalitzacions menors, 9.1 Canalització del barranc de Venancio i 9.3 Canalització del barranc de Sant Antoni:  
9.1 Canalització del barranc de Venancio  
Es projecta la desviació del barranc de Venancio cap al barranc de Sant Antoni. L'actuació preveu l'execució de la canalització mitjançant marcs de formigó prefabricat, en principi 3 marcs de 3 x 1,20 m, que intercepten el barranc de Venancio i el condueixen en direcció nord-sud cap al de Sant Antoni.  
La capacitat de disseny prevista per a un període de retorn de 100 anys és de 19 m³/s, la longitud aproximada de 380 metres i el pendent d'1,1 per 1000.  
9.3 Canalització del barranc de Sant Antoni  
Es projecta la desviació del vessament conjunt dels barrancs de Venancio i de Sant Antoni cap al barranc de Gaianes. L'actuació preveu l'execució de la canalització i com a continuació de l'anterior, mitjançant marcs prefabricats, en principi, 3 marcs de 3 x 1,20 m, que intercepten el barranc de Sant Antoni i el condueixen en direcció nord-sud cap al de Gaianes.  
La capacitat de disseny prevista per a un període de retorn de 100 anys és de 32 m³/s, la longitud aproximada de 420 m i el pendent de 3,1 per 1000.  
El promotor acompanya el projecte d'un informe de la Direcció General d'Obres Públiques, Divisió de Recursos Hidràulics de data 13 de juny de 2006, en el qual es confirma que s'ha redactat un projecte de desviació dels barrancs Venancio i Sant Antoni i que es requereix una amplària superior a la prevista pel Pla general actual. L'esmentat informe disposa literalment:  
Amb data 2 de juny de 2006 figura amb registre d'entrada núm. 17566 a la conselleria d'Infraestructures i Transports un escrit remés per l'Ajuntament de Carcaixent, en el qual se sol·licita la contestació a unes qüestions referents a l'indicat projecte per tal de justificar davant de la corporació municipal i davant de la Comissió Territorial d'Urbanisme la tramitació de la necessària modificació puntual del Pla general.  
Es demana confirmació dels aspectes següents:  
a) Que s'està redactant el mencionat projecte de canalització dels barrancs Venancio i Sant Antoni.  
b) Que es requereix una amplària superior al que s'ha previst en el Pla general actual (12 metres).  
c) Que el traçat viari situat sobre la canalització projectada pot patir lleugeres alteracions en les seues alienacions previstes en el planejament actual.   
Es contesta afirmativament a les tres qüestions plantejades, però es puntualitza que el mencionat projecte està redactat i es troba en fase de supervisió tècnica per part de la conselleria.  
Quatre. Tramitació autonòmica  
Durant la tramitació autonòmica de l'expedient s'han sol·licitat els informes següents:  
- Diputació de València (Servei de Vies i Obres).  
- conselleria d'Infraestructures i Transports (DG de Transports).  
- conselleria d'Infraestructures i Transports. Divisió de Recursos Hidràulics.  
Cinc. Informes rebuts  
El 30 de gener de 2007 es rep informe favorable de Direcció General d'Obres Públiques.  
Sis. Planejament vigent  
El municipi de Carcaixent disposa de Pla general d'ordenació urbana, aprovat definitivament per la Comissió Territorial d'Urbanisme en data 28 de maig de 1988.  
Set. Informe de la Comissió Informativa  
La Comissió Informativa de la Comissió Territorial d'Urbanisme de València, en sessió celebrada l'11 de gener de 2008, per unanimitat, va emetre un informe relatiu al projecte que ens ocupa, complint així el que preceptua l'art. 11 del Decret 162/2007, de 21 de setembre, del Govern Valencià, pel qual s'aprova el Reglament dels òrgans territorials i urbanístics de la Generalitat.  
Fonaments jurídics  
Primer. Aspectes formals  
La tramitació ha sigut correcta de conformitat amb el que estableix l'article 83, per remissió de l'article 94.1 de la Llei 16/2005, de 30 de desembre de la Generalitat Valenciana, urbanística valenciana, en allò que fa referència a modificacions de plans.  
Segon. Justificació de la reserva dotacional  
Amb l'ampliació de la superfície del vial de 12 a 20 metres no s'augmenta l'aprofitament lucratiu privat i sí que s'augmenta la superfície dotacional prevista pel planejament vigent, per la qual cosa es compleix degudament el que disposa l'article 94.2 de la Llei 16/2005, de 30 de desembre, urbanística valenciana i per tant s'entén degudament justificada la reserva dotacional en aquest cas.  
Tercer. Valoració global  
La nova solució proposada manté l'equilibri de les dotacions públiques, i suplementa, si és el cas, la xarxa primària de dotacions de manera que complisquen els criteris de qualitat, capacitat i idoneïtat exigits en la Llei urbanística valenciana.  
Les determinacions contingudes quant a la modificació proposada estan degudament justificades per la corporació i responen a l'interés públic local, per la qual cosa es consideren correctes des del punt de vista de les exigències de la política urbanística i territorial de la Generalitat Valenciana, tal com es recull en l'article 85 de la Llei 16/2005, de 30 de desembre, de la Generalitat, urbanística valenciana.  
Quart. Òrgan competent  
La Comissió Territorial d'Urbanisme, a proposta de la directora general d'Ordenació del Territori, és l'òrgan competent per a emetre dictamen resolutori sobre l'aprovació definitiva dels plans generals -i les seues modificacions- de municipis de menys de 50.000 habitants, de conformitat amb el que disposa l'article 10.a), per remissió del Decret 162/2007, de 3 d'octubre, del Govern Valencià, pel qual s'aprova el Reglament dels òrgans territorials i urbanístics de la Generalitat Valenciana.  
A la vista del que antecedeix la Comissió Territorial d'Urbanisme de data 23 de gener de 2008, per unanimitat, acorda: aprovar definitivament la modificació puntual núm. 11 del Pla general d'ordenació urbana de Carcaixent.  
Per al segellament del Projecte, l'Ajuntament haurà de presentar 2 còpies en suport digital i 2 en paper.  
Contra aquest acord, que no esgota la via administrativa, es pot interposar recurs d'alçada davant de la secretària autonòmica d'aquesta conselleria, segons el que disposa l'article 68.3c) de la Llei 5/1983, de 30 de desembre, de Govern Valencià, i article 26 del Decret 92/2007, de 6 de juliol, del Consell de la Generalitat, el qual estableix l'estructura orgànica de la Presidència i de les conselleries de l'administració de la Generalitat, en el termini d'un mes comptador a partir de l'endemà de la data de recepció d'aquesta notificació.  
Si s'escau, les administracions públiques poden formular requeriment d'anul·lació o revocació segons el que disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa, davant de la secretària autonòmica d'aquesta conselleria, en relació amb l'article 68.3.c) de la Llei 5/1983, de 30 de desembre, de Govern Valencià, i article 26 del Decret 92/2007, de 6 de juliol, del Consell de la Generalitat, el qual estableix l'estructura orgànica de la Presidència i de les conselleries de l'administració de la Generalitat, en el termini de dos mesos comptadors a partir de l'endemà a la data de recepció d'aquesta notificació. L'esmentat article 44 de la Llei 29/1998 estableix literalment:  
Art. 44.1. En els litigis entre administracions públiques no es pot interposar recurs en via administrativa. No obstant això, quan una Administració interpose recurs contenciós administratiu contra una altra, podrà requerir-la prèviament perquè derogue la disposició, anul·le o revoque l'acte, faça cessar o modifique l'actuació material, o inicie l'activitat a què estiga obligada.  
En el supòsit de no formular el requeriment indicat, les administracions públiques podran interposar en el termini de dos mesos a comptadors des de la notificació recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu l'article 4.1 de l'esmentada Llei 29/98.  
Tot això sense perjudici que es puga exercir qualsevol altre recurs o acció que considere oportú.  
La qual cosa se certifica amb anterioritat a l'aprovació de l'acta corresponent i a reserva dels termes precisos que es deriven d'aquesta, conforme ho autoritza l'article 27.5 de la Llei 30/92, de 26 de novembre, de règim jurídic de les administracions públiques i del procediment administratiu comú (LRJAP-PAC).  
València, 23 de gener de 2008.- La secretària de la Comissió Territorial d'Urbanisme: Concepció del Campo Ram de Viu.